Saluto, Jonathan!/Chapitre 6

Chapitres – Chapitre 5 – Chapitre 6 – Chapitre 7

Sinkesmi maye (5 maye) — Li kastele.
Disdi Jonathan sal vada al kastele de lon amiko Komto Dracula. Li voyaje al kastele komensa nun. Jonathan stea devan li dilijense e varta li dilijensero. "Vor es li dilijensero?" lo pensa. "Ah, hir es li dilijensero — lo parla kun li hotelero. Pri quum los parla? Me non have tempe e me deve departa."

Jonathan vida sirk li dilijense, e vida multi persones. Li persones parla multim, ma lo non komprenda li persones. Jonathan pensa: "Pro quum les es tristi? Me non es tristi. Me pensa ke disum es stranji loke, ma me non es tristi." Lo vida ke li persones parla, e mova li manus. Lo vida lesen manus…quum les fa kun lesen manus? Ah! Nun lo komprenda. Les mova lesen manus kom krusifixe. Lesen manus non es krusifixes, lesen manus es kom krusifixes.

Li dilijensero veni. Nun komensa li voyaje. Jonathan sida se in li dilijense. Anke li altri persones sida se in li dilijense. Jonathan vida li lande sirk lo, e pensa ke lum es beli. Es multi arbres. In disi lande es multi pomes, e multi prunes, pro ke es multi pomieres e prunieres. Lo dikte: "Mmm! Li pomieres es tre beli, e me voli manja lesen pomes." Lo vida anke pires, pro ke es multi pirieres in dis lande. Lo dikte: "Tre boni! Li pirieres es tre beli, e me voli manja lesen pires. Me ama li arbres del foreste." Ma li dilijense kontinua, e kontinua…lum es tre rapidi dilijense! Pro quum li dilijense vada rapidim? Lo vida li vie, kel non es boni vie; lum es oldi. Ma li dilijense vada rapidim! "Ob li dilijense deve vada rapidim si li vie es oldi e non es boni vie?" lo pensa. Li dilijensero ama vada rapidim, lo pensa.

Nun li dilijense vada in foreste. Fernim lo vida montes. Li montes es tre grandi, e anke li foreste es tre grandi. Jonathan pensa pri li montes in Anglia. Lo pensa ke li montes in Anglia es tre mikri, plu mikri kam li montes in Rumania.

Sirk li dilijense Jonathan vida, de tempe a tempe, altri persones. Les es persones de disi lande. Disi lande have diferanti persones fro li persones in ti lande Anglia. Li persones in disi lande viva in li foreste, ma li persones in ti lande, Anglia, viva in li grandi urbes. E lo pensa pri li krose e li krusifixe. Yes, li persones in disi lande, Rumania, ama krusifixes, ma li persones in ti lande, Anglia, ama kroses.

Qui klok es? Es klok six. Kand Jonathan sidad se in li dilijense, esed li matine. Plu tardi venid medidie. Medidie es klok 12. After venid after-medidie; after-medidie es li tempe after klok 12. Ma nun es vespre. Quum es vespre? Vespre es li tempe kand li sune non es alti, ma es basi. Nun li sune es tre basi.

Kand Jonathan esed in li dilijense ye medidie, esed varmi. Ye medidie Jonathan pensad: "Me senti varmi! Me deve drinka!" Ma nun, kand es klok six, li sune es basi, e non es varmi; es koldi. Nun lo pensa: "Me senti koldi! Vor es li sune?" Kand Jonathan senti varmi, es varmi, e kand lo senti koldi, es koldi. Jonathan non voli senti varmi, ma lo non voli anke senti koldi. Lo non amad senti varmi, ma nun lo non ama senti koldi.

Jonathan denove dikte: "Vor es li sune?" e lo dikte: "Quand li voyaje fine? Vor es li kastele de men amiko Komto Dracula?"